MINISTARSTVO GOSPODARSTVA, OIB: 19370100881, Ulica grada Vukovara 78, 10000 Zagreb, zastupano po Mariji Vukelić, ravnateljici, (u daljnjem tekstu: Ministarstvo) 

i

<SubjektNaziv>, OIB: <OIB>, <SubjektAdresa>, zastupan po <OdgOsobIme> <OdgOsobPrezime>, (u daljnjem tekstu: Korisnik), zaključuju

UGOVOR O DODJELI BESPOVRATNIH SREDSTAVA

Članak 1.

Ovim Ugovorom uređuju se međusobna prava i obveze ugovornih strana u vezi dodjele bespovratnih sredstava odobrenih temeljem Javnog poziva „Jačanje stručnih kompetencija nastavnika i mentora iz gospodarstva“, KLASA: 311-01/26-01/10, URBROJ: 526-05-01-26-1 od 4. veljače 2026.godine (u daljnjem tekstu: Poziv).

Bespovratna sredstva koja se dodjeljuju ovim Ugovorom financirana su sredstvima iz Europskog socijalnog fonda plus, Programa Učinkoviti ljudski potencijali 2021.-2027.

Članak 2.

Ovim Ugovorom Ministarstvo dodjeljuje Korisniku bespovratna sredstva u iznosu od <Iznos> (slovima: <Slovima>) (u daljnjem tekstu: odobrena sredstva) u svrhu provedbe stručnih usavršavanja nastavnika strukovnih predmeta odnosno provedbe stručnih usavršavanja za mentore iz gospodarstva.

Članak 3.

Korisnik se obvezuje dostaviti Ministarstvu potpisani Ugovor odmah, a najkasnije u roku od 15 (petnaest) dana od primitka ovog Ugovora, u svrhu isplate odobrenih sredstava iz članka 2. Ugovora. 

U svrhu isplate odobrenih sredstava iz članka 2. Ugovora, Korisnik je uz potpisan Ugovor obvezan Ministarstvu dostaviti: 
-	ovjerenu (solemniziranu) bjanko zadužnicu kao što je propisano člankom 8. Ugovora,
-	Izjavu o nepromijenjenim okolnostima (Obrazac 4) koja je prilog Pozivu.

Ovaj Ugovor neće imati pravni učinak niti će obvezivati Ministarstvo, ukoliko Korisnik u roku iz stavka 1. ovog članka ne dostavi Ministarstvu potpisani primjerak Ugovora te dokumentaciju iz stavka 2. ovog članka. U navedenom slučaju smatrat će se da je Korisnik odustao od prijave za dodjelu sredstava te od korištenja odobrenih sredstava iz članka 2. ovog Ugovora.

Članak 4.

Ministarstvo se obvezuje odobrena sredstva iz članka 2. Ugovora isplatiti Korisniku u roku 30 dana od dana povrata potpisanog Ugovora i dokumentacije navedene u članku 3. stavku 2. Ugovora, na žiro-račun broj <IBAN> otvoren kod <FinInstNaziv>.

Prije isplate, Ministarstvo će izvršiti provjeru da li je poslovni račun Korisnika u blokadi te u slučaju utvrđenja blokade računa, Ministarstvo neće izvršiti isplatu te se oslobađa obveze isplate odobrenih sredstava.

Članak 5.

Korisnik je dužan Ministarstvu dostaviti dokaze o namjenskom utrošku odobrenih sredstava u roku od šest (6) mjeseci od dana potpisivanja ovoga Ugovora, i to dokaznu dokumentaciju navedenu u Javnom pozivu „Jačanje stručnih kompetencija nastavnika i mentora iz gospodarstva“, u točki 5. Obveze Korisnika.

Nalozi za plaćanje, kompenzacije i cesije, ponude i predračuni neće se smatrati prihvatljivim dokazima o izvršenom plaćanju u smislu prethodnog stavka ovog članka.

Računi moraju biti sastavljeni sukladno članku 79. Zakona o porezu na dodanu vrijednost („Narodne novine“, br. 73/13, 99/13, 148/13, 153/13, 143/14, 115/16, 106/18, 121/19, 138/20, 39/22, 113/22, 33/23, 114/23, 35/24, 152/24 i 52/25).

Odobrenim sredstvima ne sufinancira se iznos poreza na dodanu vrijednost.

Na pisani zahtjev Korisnika, Ministarstvo može, kada za to postoje objektivno opravdani razlozi, produljiti rok iz stavka 1. ovog članka za 30 dana.

Pisani zahtjev Korisnika za produljenje ugovorenog roka za dostavu dokaza o namjenskom utrošku dodijeljenih sredstava Ministarstvu može se podnijeti najkasnije 10 dana prije isteka ugovorenog roka, u suprotnom se neće uzeti u razmatranje.

Članak 6.

U svrhu provođenja kontrole namjenskog korištenja sredstava, Ministarstvo je ovlašteno tijekom i nakon završetka provedbe Poziva izvršiti provjeru korištenja vlastitih i odobrenih sredstava obilaskom Korisnika i njegovih poslovnih objekata te uvidom u dokumentaciju na temelju koje su Korisniku odobrena sredstva. 

Potpisom ovog Ugovora, Korisnik daje izričitu suglasnost Ministarstvu da može u bilo kojem trenutku izvršiti uvid u financijske izvještaje, financijsku, statusnu i svu drugu dodatnu dokumentaciju koja se odnosi na Korisnika, a u svrhu provjere realizacije aktivnosti vezanih uz provedbu stručnih edukacija nastavnika strukovnih predmeta i mentora iz gospodarstva i istinitosti podataka koje je Korisnik naznačio u Prijavnom obrascu i izjavama koje je priložio uz isti. Korisnik se obvezuje na zahtjev Ministarstva dostaviti traženu dokumentaciju, kao i dokaze o ostvarenju rezultata provedbe aktivnosti. 

U slučaju da Korisnik ne omogući Ministarstvu provedbu kontrole namjenskog korištenja sredstava, dužan je izvršiti povrat isplaćenih sredstava s pripadajućim zakonskim zateznim kamatama u korist Državnog proračuna na način i u roku utvrđenom u članku 7. stavku 2. ovog Ugovora, a u slučaju neizvršenja povrata sredstava u danom mu roku za povrat, Ministarstvo ima pravo podnijeti bjanko zadužnicu na prisilnu naplatu.

 Članak 7.

U slučaju da Ministarstvo utvrdi nenamjensko i neopravdano korištenje sredstava, kao i u slučaju da Ministarstvo naknadnom provjerom utvrdi drugačije stanje u odnosu na ono koje je bilo osnova za odobrenje sredstava iz članka 2. ovog Ugovora, tj. ako Ministarstvo utvrdi da podaci iz Prijavnog obrasca koje je unio Korisnik, podaci iz izjava koje je Korisnik potpisao i priložio uz isti ne odgovaraju stanju koje je Ministarstvo utvrdilo naknadnom provjerom u dokumentaciji i/ili na terenu, Korisnik je obvezan isplaćena sredstva s pripadajućim zakonskim zateznim kamatama vratiti u Državni proračun Republike Hrvatske.

Isplaćena sredstva Korisnik je obvezan vratiti u roku od 15 (petnaest) dana od dana zaprimanja Odluke o povratu sredstava uvećan za zakonsku zateznu kamatu po stopi koja je propisana člankom 29. Zakona o obveznim odnosima („Narodne novine“ br. 35/05, 41/08, 125/11, 78/15, 29/18, 126/21, 114/22 i 156/22), koja se određuje za svako polugodište, uvećanjem kamatne stope koju je Europska središnja banka primijenila na svoje posljednje glavne operacije refinanciranja koje je obavila prije prvog kalendarskog dana tekućeg polugodišta za tri postotna poena, a koje kamate teku na utvrđeni iznos povrata sredstava od dana isteka roka od 15 dana od dana zaprimanja Odluke pa do isplate.

Ukoliko dostava Odluke o povratu sredstava ne uspije na adresu Korisnika iz ovog Ugovora, Odluka će se objaviti na oglasnoj ploči Ministarstva, pri čemu će se smatrati da je dostava izvršena istekom osmoga dana od dana objave. 

Ukoliko Korisnik ne izvrši sve obveze preuzete ovim Ugovorom, Pozivom te ostalom dokumentacijom koja je njihov sastavni dio ili ne izvrši povrat sredstava u roku iz prethodnog stavka ovog članka, Ministarstvo ima pravo podnijeti bjanko zadužnicu na prisilnu naplatu. 

Ako se utvrdi nenamjensko i neopravdano korištenje sredstava, Korisnik će biti uvršten na popis korisnika koji nisu namjenski koristili sredstva. Popis korisnika koji nisu namjenski koristili sredstva biti će javno objavljen na mrežnim stranicama Ministarstva.

Članak 8.

Korisnik se obvezuje dostaviti Ministarstvu ovjerenu (solemniziranu) bjanko zadužnicu koja pokriva cjelokupni iznos odobrenih sredstava te je sastavljena sukladno Pravilniku o obliku i sadržaju bjanko zadužnice („Narodne novine“, br. 115/12, 82/17 i 154/22), kao instrument naplate odobrenih sredstava s pripadajućim zakonskim zateznim kamatama za slučaj naknadnog utvrđenja drugačijeg stanja od onog koje je bilo osnova za odobrenje sredstava Korisniku, za slučaj nepridržavanja preuzetih obveza iz ovog Ugovora i Poziva, odnosno za slučaj da Korisnik ne izvrši povrat sredstva na način opisan u članku 7. ovog Ugovora. 

Članak 9.

Korisnik je obvezan čuvati dokaze o nastalim troškovima za slučaj naknadne kontrole ili revizije u razdoblju od pet godina od 31. prosinca godine kada je izvršeno zadnje plaćanje prema Korisniku.

         Članak 10.

Korisnik potpisom ovog Ugovora daje pristanak da Ministarstvo prikuplja, obrađuje i koristi podatke iz ovog Ugovora, kao i iz cjelokupne suradnje ostvarene s Korisnikom u svrhu promidžbenih aktivnosti te pristaje na sudjelovanje u medijskom praćenju provedbe Poziva (pristup poslovnim objektima, intervju, snimanje i sl.). 

Korisnik svojim potpisom ovog Ugovora pristaje na javnu objavu svojih podataka te objavu podataka iz članka 7. stavak 5. ovog Ugovora. 

Korisnik je dužan istaknuti na vidljivom mjestu (primjerice na mrežnoj stranici ili u poslovnom prostoru) da je ostvario bespovratna sredstva u sklopu Programa „Učinkoviti ljudski potencijali“ 2021.-2027. sufinanciranog od strane Europskog socijalnog fonda plus.
      
       Članak 11.

Stranke će sve eventualne sporove rješavati sporazumno. 
U slučaju da se ne postigne sporazum, ugovara se nadležnost stvarno nadležnog suda u Zagrebu.

        Članak 12.

Ovaj Ugovor stupa na snagu danom kad ga potpišu obje strane.

Ovaj Ugovor sastavljen je u 2 (dva) primjerka, od kojih svaka ugovorna strana zadržava po 1 (jedan) primjerak.

KLASA: <Klasa>
URBROJ: <Urbroj1>
Zagreb, 2026. godine

ZA MINISTARSTVO	ZA KORISNIKA	
		
Rravnateljica	odgovorna osoba	
		
Marija Vukelić	<OdgOsobIme> <OdgOsobPrezime>	

Datum potpisa:					Datum potpisa:
_______ 2025. godine			                        ________ 2025. godine